Document ID: 32000D0728

Title and Content:
Απόφαση της Επιτροπής της 10ης Νοεμβρίου 2000 για τον καθορισμό του τέλους αίτησης και του ετήσιου τέλους για το κοινοτικό οικολογικό σήμα [κοινοποιηθείσα υπό τον αριθμό Ε(2000) 3279] (Κείμενο που παρουσιάζει ενδιαφέρον για τον ΕΟΧ) (2000/728/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, και ιδίως το άρθρο 175 παράγραφος 1, τον κανονισμό (ΕΚ) αριθ. 1980/2000 του Ευρωπαϊκού Κοινοβουλίου και του Συμβουλίου, της 17ης Ιουλίου 2000, περί αναθεωρημένου κοινοτικού συστήματος απονομής οικολογικού σήματος(1), και ιδίως το άρθρο 12 και το παράρτημα V, Εκτιμώντας τα ακόλουθα: (1) Στο άρθρο 12 του κανονισμού (ΕΚ) αριθ. 1980/2000 προβλέπεται ότι κάθε αίτηση απονομής οικολογικού σήματος προϋποθέτει την καταβολή ενός τέλους σχετικού με τα έξοδα διεκπεραίωσης της αίτησης και ότι η χρήση του οικολογικού σήματος συνεπάγεται την καταβολή ετήσιου τέλους από τον αιτούντα. (2) Στο άρθρο 12 του κανονισμού (ΕΚ) αριθ. 1980/2000 προβλέπεται ότι το κόστος υποβολής της αίτησης και το ύψος των ετήσιων τελών καθορίζονται σύμφωνα με το παράρτημα V και σύμφωνα με τη διαδικασία του άρθρου 17. (3) Στο παράρτημα V του κανονισμού (ΕΚ) αριθ. 1980/2000 προβλέπεται ότι πρέπει να καθοριστεί ελάχιστο και ανώτατο τέλος και ότι, για τις ΜΜΕ(2) και τους κατασκευαστές, καθώς και τους παρέχοντες υπηρεσίες από αναπτυσσόμενες χώρες, το τέλος αίτησης πρέπει να είναι μειωμένο τουλάχιστον κατά 25 %. (4) Στο παράρτημα V του κανονισμού (ΕΚ) αριθ. 1980/2000 προβλέπεται ότι τα ετήσια τέλη υπολογίζονται σε συνάρτηση με τον ετήσιο όγκο πωλήσεων, εντός της Κοινότητας, του προϊόντος στο οποίο έχει απονεμηθεί οικολογικό σήμα και ότι θα καθοριστούν ελάχιστο και ανώτατο τέλος. (5) Στο παράρτημα V του κανονισμού (ΕΚ) αριθ. 1980/2000 προβλέπεται ότι, για τις ΜΜΕ και τους κατασκευαστές, καθώς και τους παρέχοντες υπηρεσίες από αναπτυσσόμενες χώρες, το ετήσιο τέλος πρέπει να είναι μειωμένο τουλάχιστον κατά 25 %. (6) Στο παράρτημα V του κανονισμού (ΕΚ) αριθ. 1980/2000 προβλέπεται ότι, για αιτούντες που έχουν ήδη πιστοποιηθεί σύμφωνα με το σύστημα EMAS ή ISO 14001, μπορούν να χορηγηθούν πρόσθετες μειώσεις στα ετήσια τέλη. (7) Στο παράρτημα V του κανονισμού (ΕΚ) αριθ. 1980/2000 προβλέπεται ότι περαιτέρω μειώσεις τελών μπορούν -εφόσον ενδείκνυται- να χορηγούνται σύμφωνα με τις διατάξεις του άρθρου 17. (8) Τα προβλεπόμενα στην παρούσα απόφαση μέτρα είναι σύμφωνα με τη γνώμη της επιτροπής που έχει συσταθεί κατά το άρθρο 17 του κανονισμού (ΕΚ) αριθ. 1980/2000, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 1. Η αίτηση απονομής σήματος προϋποθέτει την καταβολή τέλους σχετικού με τα έξοδα διεκπεραίωσης της αίτησης. 2. Το ελάχιστο τέλος αίτησης ορίζεται σε 300 ευρώ. Το μέγιστο τέλος αίτησης ορίζεται σε 1300 ευρώ. 3. Για τις ΜΜΕ και τους κατασκευαστές καθώς και τους παρέχοντες υπηρεσίες από αναπτυσσόμενες χώρες, το τέλος αίτησης είναι μειωμένο κατά 25 %. Οι δύο μειώσεις είναι σωρευτικές και ισχύουν και για το ελάχιστο και για το μέγιστο τέλος αίτησης. Άρθρο 2 1. Ο αιτών στον οποίο απονέμεται οικολογικό σήμα καταβάλλει ετήσια τέλη χρήσης του σήματος στον αρμόδιο φορέα που έχει απονείμει το σήμα. 2. Η περίοδος που καλύπτεται από το τέλος αρχίζει την ημερομηνία απονομής του οικολογικού σήματος στον αιτούντα. 3. Τα στοιχεία για τον ετήσιο όγκο πωλήσεων βασίζονται στις τιμές εργοστασίου όταν το προϊόν στο οποίο έχει απονεμηθεί το σήμα είναι αγαθό. Βασίζονται στην τιμή παράδοσης όταν αφορά υπηρεσίες. 4. Το ποσό του ετήσιου τέλους θα είναι 0,15 % του ετήσιου όγκου πωλήσεων εντός της Κοινότητας για το προϊόν στο οποίο απονεμήθηκε το οικολογικό σήμα. 5. Το ελάχιστο ετήσιο τέλος είναι 500 ευρώ ανά ομάδα προϊόντων ανά αιτούντα. Το μέγιστο ετήσιο τέλος είναι 25000 ευρώ ανά ομάδα προϊόντων ανά αιτούντα. 6. Για τις ΜΜΕ και τους κατασκευαστές, καθώς και τους παρέχοντες υπηρεσίες από αναπτυσσόμενες χώρες, το ετήσιο τέλος είναι μειωμένο κατά 25 %. Οι δύο μειώσεις προστίθενται. 7. Το ετήσιο τέλος είναι μειωμένο κατά 15 % για τους αιτούντες που έχουν καταχωρηθεί σύμφωνα με το σύστημα EMAS ή/και έχουν πιστοποιηθεί κατά ISO 14001. Η ανωτέρω μείωση χορηγείται με την προϋπόθεση ότι ο αιτών δεσμεύεται ρητά στην περιβαλλοντική πολιτική του να εξασφαλίσει πλήρη συμμόρφωση των προϊόντων του που έχουν λάβει οικολογικό σήμα με τα κριτήρια απονομής οικολογικού σήματος καθόλη τη διάρκεια ισχύος της σύμβασης και ότι έχει καταλλήλως ενσωματώσει αυτή τη δέσμευση στους αναλυτικούς περιβαλλοντικούς στόχους. Οι υποψήφιοι με πιστοποίηση ISO 14001 αποδεικνύουν κάθε χρόνο την εφαρμογή της δέσμευσης. Οι υποψήφιοι με EMAS υποβάλλουν αντίγραφο της περιβαλλοντικής δήλωσής τους, η οποία ελέγχεται ετησίως. 8. Οι αρμόδιοι φορείς μπορούν να χορηγήσουν μειώσεις έως 25 % στους τρεις πρώτους το πολύ αιτούντες, σε κάθε κράτος μέλος, στους οποίους έχει απονομηθεί το οικολογικό σήμα για μια συγκεκριμένη ομάδα προϊόντων. 9. Όλες οι ανωτέρω μειώσεις προστίθενται και ισχύουν και για το ελάχιστο και για το μέγιστο ετήσιο τέλος, αλλά δεν υπερβαίνουν συνολικά το 50 %. 10. Τα προϊόντα για τα οποία ενδιάμεσα προϊόντα έχουν ήδη υποβληθεί σε καταβολή ετήσιου τέλους υποχρεούνται στην καταβολή του τέλους που αντιστοιχεί στις ετήσιες πωλήσεις του προϊόντος, αφού αφαιρεθεί η αξία των εν λόγω ενδιάμεσων προϊόντων. Άρθρο 3 Στο τέλος αίτησης και στο ετήσιο τέλος δεν περιλαμβάνεται καμία δαπάνη για τις δοκιμές και την εξακρίβωση που ενδεχομένως απαιτηθούν για τα προϊόντα τα οποία αφορά η αίτηση. Οι αιτούντες καλύπτουν οι ίδιοι τη δαπάνη δοκιμών και εξακρίβωσης. Άρθρο 4 Συμβάσεις χρήσης του οικολογικού σήματος που έχουν συναφθεί πριν την έναρξη ισχύος της παρούσας απόφασης είναι δυνατόν, μετά από αίτημα του κατόχου της αδείας, να τροποποιηθούν προκειμένου να ληφθούν υπόψη οι διατάξεις της παρούσας οδηγίας. Άρθρο 5 Ο καθορισμός ή η αναθεώρηση από την Κοινότητα των ομάδων προϊόντων που έχουν λάβει οικολογικό σήμα στην Ευρωπαϊκή Ένωση, σύμφωνα με την διαδικασία του άρθρου 6 του κανονισμού (ΕΚ) αριθ. 1980/2000, ενδέχεται να επιφέρουν τροποποιήσεις στην εφαρμογή της παρούσας απόφασης για τον καθορισμό δαπανών και τελών για συγκεκριμένη ομάδα προϊόντων. Οι εν λόγω τροποποιήσεις πρέπει να προβλέπονται ρητά στην απόφαση καθορισμού των οικολογικών κριτηρίων για τη συγκεκριμένη ομάδα προϊόντων. Άρθρο 6 Η απόφαση 93/326/ΕΟΚ της Επιτροπής, της 13ης Μαΐου 1993, σχετικά με την καθιέρωση ενδεικτικών κατευθυντηρίων γραμμών για τον καθορισμό δαπανών και τελών σχετικά με το κοινοτικό οικολογικό σήμα(3) καταργείται. Άρθρο 7 Η Επιτροπή δύναται να επανεξετάσει και να αξιολογήσει την εφαρμογή της παρούσας απόφασης εντός δύο ετών, καθώς και να προτείνει την προσαρμογή της όπως αρμόζει. Άρθρο 8 Η παρούσα απόφαση απευθύνεται στα κράτη μέλη. Βρυξέλλες, 10 Νοεμβρίου 2000.

Classification Labels:
1070
321
1
15

Label Descriptions:
{"1070": "Λογιστική", "321": "ΕΠΙΧΕΙΡΗΣΕΙΣ ΚΑΙ ΑΝΤΑΓΩΝΙΣΜΟΣ", "1": "ΔΗΜΟΣΙΑ ΔΙΟΙΚΗΣΗ", "15": "ΕΚΤΕΛΕΣΤΙΚΗ ΕΞΟΥΣΙΑ ΚΑΙ ΔΗΜΟΣΙΑ ΔΙΟΙΚΗΣΗ"}

EuroVoc IDs (Original): 13
54
2470
2720
77

EuroVoc IDs (Expanded): 13
54
2470
2720
77

Dataset Source: meu

Split: train